
A TDK dolgozat fő témája az újrahasznosítás alapgondolatára épül. Hulladék papír feldolgozását mutatja be egy felelevenített régi technika új formában való felhasználásával.
Az egyik cél, hogy kísérleteim feltárják, hogy milyen technika alkalmazásával készíthető papírból használati tárgy. Ennek eredményeként megoldást ad a már meglévő, de már nem használt természetes alapanyagú termék újrahasznosításának kérdésére. Ilyen darabok például a kartonpapír vagy újság, stb. Ugyanakkor választ ad arra is, hogy az ember hogy juthat közelebb a természethez.
A mesterséges környezeti elemek elhagyása javíthatja az életszínvonalat és az emberek hangulatát, mivel a természetes berendezési tárgyak nyugtatólag hatnak a környezetükben élőkre. Ezért a cél, olyan használati tárgyak létrehozása, melyek a természetet idézik, és egyensúlyteremtő hatásuk van.
A dolgozat egy olyan technikát mutat be, amelynek költsége minimális és a környezeti terhelése kicsi. Ez a papírmasé megvalósítása. Leírja e régi technika fajtáit és elkészítési módszerét. Megvizsgálja a papír legfőbb tulajdonságait, mivel ennek ismerete nélkülözhetetlen e technikánál.
A másik témakör mellyel foglalkozik egy természetes ragasztó, a csiriz. A ragasztó nélkülözhetetlen a papírmasénál, ezért környezettudatosság jegyében teljesen természetes alapú anyag kiválasztása a cél. Ennek előállítása igen egyszerű, gyors és nem utolsó sorban viszonylag olcsó. Előnyei közé sorolható még a környezetbarát elkészítés. Érdemes megemlíteni továbbá, hogy a munkát végző személyre semmilyen káros hatása nincs.
Végül a dolgozat leírja, a megvalósítás előtti szakaszok kísérletezéseinek eredményét, ezután bemutatja az elkészült tárgy megvalósítási folyamatát és főbb tulajdonságait.



